Певај из свих груди
Певај из свих груди 

Певај из свих груди!
Јаче! Јаче! Јаче!
И глазба нек моју песму загуди.
Певај, ко што се плаче!

Болан још једном да се винем - 
хоћу под небо, у зрак;
две-три звезде хоћу да скинем,
и собом да их носим у Мрак!

Тише! Тише! Као да се
душа ми удаљава,
или да мирно спава,
или да ишчезава...

Певај! Враћа се!
Ево, ту је!
Нека хује,
ко олује
јесење, кад лишће жути
или замрзну пути -
акорди твојих песама!

Јаче!
Певај као кад се
над самртником плаче!

Душан Васиљев

Српска уметничка поезија